Inflasie gaan SA’ners nog lank laat les opsêVerbruikers sê steeds les op in supermarkte. (Foto: Maroela Media) Jaarlikse verbruikersprysinflasie het in Desember tot 7,2% gedaal, nadat dit in November op 7,4% en in Oktober op 7,6% gestaan het. Die gemiddelde inflasiekoers vir 2022 staan op 6,9% en is die hoogste syfer sedert 2009 (toe dit op 7,1% gestaan het). Statistieke Suid-Afrika (StatsSA) het Woensdag die jongste syfers bekend gemaak. In Desember was daar ŉ tweede maandelikse daling in inflasie. Die syfer het in Desember op 7,2% gestaan teenoor die 7,4% wat in November aangeteken is. By supermarkte kry verbruikers dit steeds hotagter. Kos op jou tafel ál duurder Kosprysinflasie (voedsel en nie-alkoholiese drankies) het met 12,4% toegeneem, met brood en graanprodukte wat die grootste uitwerking op die algehele syfer gehad het. Die jaarlikse inflasiekoers vir hierdie stapelprodukte het in Desember op 20,6% te staan gekom. Dit is veel hoër as die 1,5%-styging wat in Januarie 2022 opgeteken is en volgens StatsSA is Desember se koers boonop die hoogste sedert Februarie 2009, toe dit op 23,8% gestaan het. Die prys van mieliemeel het in 2022 met gemiddeld 33,7% toegeneem en die maandelikse styging was 1,9%. Die prys van rys het tussen November en Desember met 1,3% gestyg wat die jaarlikse koers op 7,8% te staan bring. Vleispryse styg ten minste stadiger en inflasie het in Desember op 9,7% gestaan, ŉ daling van November se koers van 10,5%. Vir die vierde agtereenvolgende maand was daar ŉ stadiger styging in die prys van olie en vette. Dit het in Desember tot 22,4% gedaal. Die gemiddelde jaarlikse prys van warm drankies het in Desember op 14,6% gestaan (van 13,9% in November). Die prys van kitskoffie het met 22,9% opgeskiet en ŉ cappuccino-sakkie sou jou in Desember 12,3% meer gekos het as ŉ jaar tevore, sê StatsSA. Vervoer Daar was effense lig in die vervoertonnel en vervoerinflasie het van 15,3% in November tot 13,9% in Desember gedaal. Die prys van brandstof het die afgelope jaar met gemiddeld 22% gestyg. Dit is minder as die koers van 25,3% waarop dit in November gestaan het en heelwat laer as die koers van 56,2% wat in Julie aangeteken is. Brandstofinflasie styg sedert April 2021 met dubbelsyfers en was sedert Oktober 2021 deurlopend bo die 20%-kerf, sê StatsSA.